মাত্র ১৩ বছর বয়সে বিরল স্পিন-শিল্প আয়ত্ত করে ফেলেছে সে। বাংলার সেই খুদে চায়নাম্যান স্পিনার সাত্যকি ঘোষের স্বপ্নপূরণ হল বুধবার। ইডেনে দেখা পেয়ে গেল তার প্রিয় তারকা কুলদীপ যাদবের। ভারত-অস্ট্রেলিয়া ম্যাচের প্রস্তুতির মধ্যেও সাত্যকিকে আলাদা করে সময় দিলেন কুলদীপ। পরামর্শ দিলেন, ‘রং‌গ ওয়ান’ করার সময় একজন চায়নাম্যান স্পিনারের কী কী করা উচিত।
বাংলার প্রাক্তন অধিনায়ক সম্বরণ বন্দ্যোপাধ্যায়ের অ্যাকা়ডেমিতে সাত্যকিকে প্রথম আবিষ্কার করেছিল ‘এবেলা খেলা’। সাত্যকির বোলিংয়ের প্রশংসা করেছিলেন সম্বরণ। জানিয়েছিলেন, পরিশ্রম করলে লম্বা দৌড়ের ঘোড়া হতে পারে বর্ধমানের বড়নীলপুরের বেচারহাটের খুদে ক্রিকেটার। তখনই সাত্যকি জানিয়েছিল, চায়নাম্যান স্পিনার কুলদীপই তার আদর্শ। সুযোগ পেলে কুলদীপের কাছে বোলিং ক্লাস করার স্বপ্নের কথাও জানিয়েছিল ১৩ বছর বয়সী স্পিনার।
‘এবেলা খেলা’র কাছে সাত্যকির কথা শুনে আগ্রহী হয়ে পড়েছিলেন কুলদীপও। বলেছিলেন, ‘‘আমাকে দেখে কেউ অনুপ্রাণিত হচ্ছে শুনলে খুব ভাল লাগে। ওকে কোনওভাবে সাহায্য করতে পারলে ভাল লাগবে।’’ বুধবারই সেই সুযোগ এসে গিয়েছিল সাত্যকির কাছে। মঙ্গলবার ইডেনে এলেও ভারতের প্রস্তুতি বাতিল হওয়ায় হতাশ হয়েই বর্ধমানে ফিরতে হয়েছিল। বুধবারও বৃষ্টির জন্য ভারতের নেট সেশন হয়নি। তবে এদিন সাত্যকিকে নিরাশ হতে হয়নি। মাঠ ছেড়ে বেরনোর সময় সাত্যকিকে ডেকে নেন কুলদীপ। কী বললেন জাতীয দলের স্পিন-অস্ত্র? সাত্যকি বলছে, ‘‘কুলদীপ ভাই বলেছে, গুগলি (যে বলটা ডানহাতি ব্যাটসম্যানের অফস্টাম্পের বাইরে পড়ে ভিতরে ঢুকে আসে) করার সময় বোলি‌ং আর্মটা কানের একেবারে পাশ থেকে নামাতে। এবং শরীর সোজা রাখতে। তাতে ব্যাটসম্যানকে বিভ্রান্ত করা সহজ হয়।’’ আপ্লুত সাত্যকি আরও বলছে, ‘‘নভেম্বর মাসে ইডেনে ভারত-শ্রীলঙ্কা টেস্টের সময় ফের দেখা করতে বলেছে কুলদীপ ভাই।’’